  Виталий Пронин Пичи Кенешын пыр-поч эскеремын ӧтчамын кутыны чаклам резолюция. «Удмурт Кенеш» огазеяськонлэн Пичи Кенешез ортчиз. Вераськон мынӥз XIII Бадӟым ӧтчамын кутоно резолюция сярысь но. Пичи Кенешын  пыр-поч эскеремын ӧтчамын кутыны чаклам резолюция. Кенешчиос отчы куд-ог воштонъёс пыртыны дэмлазы. Кылсярысь, К. Герд нимо гимназилэсь филиалзэ Можгалан гинэ ӧвӧл, Глазовын но кылдытоно. Угось уйпал ёросъёсысь  делегатъёс чапкисько: Глазовын 16-тӥ школаын гинэ удмурт кылэз дышето, отын но  урокъёсты факультатив амалэн ортчытъян сярысь вераськонъёс ветло ни.- 2017-тӥ арын Ижын люкаськоз фин-угор егитъёслэн ассоциацизылэн ( МАФУН) Кенешез. Та ужрадэз йӧно но дано ортчытоно, - вера «Удмурт Кенеш» огазеяськонлэн тӧроез Игорь Семёнов. - Интернетын ивор вӧлмытонэз азинтоно, туала вакытэ сотэк уг луы, тросгес ужано егитъёсын. Соос бордын «Удмурт Кенешлэн» ӵуказе нуналэз.Резолюцие дэмланъёс чузъяськозы на секциосын ужан дыръя. Та дырлы вотэсын «ВКонтактеын» «Удмурт Кенешлэн», «Удмурт  дуннелэн» огинъёсазы юалляськон мынэ: кыӵе ужпумъёсты эскероно бадӟым ӧтчамын. Вералэ мылкыддэс, вань дэмланъёс, юанъёс, ӝутэм ужпумъёс эскериськозы. Резолюция ыстэмын луоз вань министерствоосы но кивалтон ёзъёсы.Мария Векшина Туспуктӥз Л. Сергеева     Теги: Удмурткенеш удмуртлык  